Bókin Stolin krækiber – skopmyndaskreytt úrval vísnaþátta í Skessuhorni , kom úr prentun í morgun . Af því tilefni komu höfundarnir í kaffi á ritstjórn Skessuhorns og árituðu nokkur eintök af bókinni fyrir áhugasama kaupendur . Þetta voru þeir Dagbjartur Dagbjartsson sem safnaði og skráði efni í bókina og Bjarni Þór Bjarnason listamaður sem myndskreytti . Skessuhorn gefur bókina út í tilefni 15 ára afmælis útgáfunnar á þessu ári . Næstu daga verður bókinni dreift í verslanir vítt og breitt um landið en þeir sem það kjósa geta pantað sér eintak hér á vef Skessuhorns ( pöntunarform með að ýta á auglýsingaborða hér til hliðar ) og verður bókin send heim ( sendingarkostnaður innifalinn í verði ) . Verð bókarinnar er 4.990 krónur . Stolin krækiber eru í stóru kiljuformi , 252 blaðsíður að stærð og prýdd um 130 skopteikningum .